b'\n_START_ARTICLE_\nVelika nagrada Evrope 1993\n_START_SECTION_\nPred dirko\n_START_PARAGRAPH_\nWilliams je pred dirko veljal za velikega favorita, saj je bil v tej sezoni na suhi stezi prikazal veliko premo\xc4\x8d, Ayrtonu Senni z McLarnom, ki ni imel najnovej\xc5\xa1e razli\xc4\x8dice Fordovega motorja (ekskluzivno jo je uporabljal Benetton), pa strokovnjaki niso pripisovali ve\xc4\x8djih mo\xc5\xbenosti za zmago. Senna, ki je do sedaj podpisoval pogodbe le za po eno dirko, in Alain Prost, sta do sedaj v sezoni dobila vsak po eno dirko, toda Sennina zmaga je \xc5\xa1la predvsem na ra\xc4\x8dun de\xc5\xbeevne dirke za Veliko nagrado Brazilije. Na prvi dirki sezona za Veliko nagrado Ju\xc5\xbene Afrike pa je zmagal Prost kljub hudemu nalivu ob koncu dirke. Toda vremenska napoved je spet napovedovala bitko med obema, saj mokra steza izena\xc4\x8di mo\xc5\xbenosti med dirka\xc4\x8di.\n_START_SECTION_\nKvalifikacije\n_START_PARAGRAPH_\nProst je osvojil najbolj\xc5\xa1i \xc5\xa1tartni polo\xc5\xbeaj pred mo\xc5\xa1tvenim kolegom, Hillom, za katerega je bila to \xc5\xa1ele peta dirka v karieri. Senna se je uvrstil na \xc4\x8detrto mesto za Michaela Schumacherja z Benettonom in je za Prostom na suhi stezi zaostal kar za dve sekundi.\n_START_SECTION_\nDirka\n_START_PARAGRAPH_\nDe\xc5\xbe je ponehoval, toda steza je bila pred \xc5\xa1tartom \xc5\xa1e povsem mokra, zato so vsi za\xc4\x8deli z de\xc5\xbenimi pnevmatikami. \xc5\xa0tart je bil previden, Prost je povedel pred Hillom. Senna je bil \xc4\x8detrti, toda \xc5\xbee kmalu je prehitel Wendlingerja, nato Hilla in \xc5\xa1e vodilnega Prosta, vse v prvem krogu, in se prebil v vodstvo._NEWLINE_V naslednjih krogih se je Sennina prednost pove\xc4\x8devala, zrasla je tudi nad \xc5\xa1est sekund, Prost in Hill pa sta ostala skupaj. V sedmem krogu se je pokazalo sonce in po\xc4\x8dasi so se dirka\xc4\x8di \xc5\xbee odlo\xc4\x8dali za namestitev pnevmatik za suho stezo. Prvi, Martin Brundle, je s svojim Ligier-Renaultom takoj po menjavi zletel s steze in obti\xc4\x8dal v pesku. Po 10. krogu je Hill ve\xc4\x8dkrat napadel Prosta in tudi postavil ve\xc4\x8d najhitrej\xc5\xa1ih krogov na dirki. Prost se je prvi od vodilnih odlo\xc4\x8dil za menjavo, kmalu za njim pa \xc5\xa1e Senna. Brazilec je sicer po postankih zadr\xc5\xbeal vodstvo, toda njegova prednost se je zmanj\xc5\xa1evala._NEWLINE_V 20. krogu je Senna, ki je \xc5\xa1e imel pet sekund prednosti, za\xc4\x8del dohitevati po\xc4\x8dasnej\xc5\xa1e dirka\xc4\x8de in jih prehitevati za krog. Gerhard Berger je v boksih izstopil iz dirkalnika in odstopil. Steza je bila \xc5\xbee skoraj suha, toda spet je za\xc4\x8delo de\xc5\xbeevati. Prost, ki je bil navadno v takih primerih prvi, je prvi od vodilne trojice namestil de\xc5\xbene pnevmatike, Mark Blundell pa je obti\xc4\x8dal ob progi, dva kroga kasneje pa se je podobno pripetilo tudi Schumacherju. Kljub temu, da je zdaj \xc5\xbee mo\xc4\x8dno de\xc5\xbeevalo, je Senna vztrajal na progi na pnevmatikah za suho stezo s prednostjo 12-tih sekund pred Hillom, ki pa je v 24. krogu namestil pnevmatike za de\xc5\xbe. Senna je tako vodil pred s prednostjo 20-tih sekund pred Jeanom Alesijem in Rubensom Barrichellom. Prost je pospe\xc5\xa1il in z lahkoto prehitel Barrichella, tik zatem pa je tudi Senna kon\xc4\x8dno namestil pnevmatike za de\xc5\xbe in se po hitrem postanku tudi vrnil na stezo v vodstvu pred Alesijem._NEWLINE_Prost je po postanku Alesija napredoval na drugo mesto z zaostankom za Senno 15 sekund. Do 31. kroga se je razlika zmanj\xc5\xa1ala na 11 sekund, steza je bila takrat \xc5\xbee skoraj suha. Barrichello je presenetil Hilla s prehitevanjem in se prebil na tretje mesto, poteza ki je mo\xc4\x8dno pod\xc5\xbegala Angle\xc5\xbea, ki pa mu je kmalu vrnil. Kmalu je Prost zapeljal v bokse po pnevmatike za suho stezo, kar je le nekoliko kasneje naredil tudi Senna, a zaradi te\xc5\xbeav pri matici na zadnjem levem kolesu, se je Brazilec vrnil za Francoza._NEWLINE_Hill je opravil hiter postanek in namestil pnevmatike za suho stezo, s tem se je Barrichello ponovno prebil na tretje mesto. Okoli 35. kroga je ponovno za\xc4\x8delo de\xc5\xbeevati. Alesi, \xc5\xa1e vedno na de\xc5\xbenih pnevmatikah, je izgubil veliko \xc4\x8dasa ob postanku v boksih zaradi te\xc5\xbeav z matico na enem od koles. Vodilni Prost je zopet zapeljal v bokse in namestil pnevmatike za mokro stezo in vodstvo prepustil Senni. To se je izkazalo za odlo\xc4\x8dilno napako, saj so pogoji dovoljevali Brazilcu dirkanje \xc5\xa1e z gumami za suho stezo. Senna je to izkoristil in v 37. krogu dosegel celo najhitrej\xc5\xa1i krog na dirki. Hill je ujel Barrichella, ki pa je kmalu zatem ponovno zamenjal pnevmatike za de\xc5\xbene._NEWLINE_Petnajst od petindvajsetih dirka\xc4\x8dev je bilo \xc5\xa1e vedno v dirki, v istem krogu z vodilnim pa le pet. Senna je imel 16.6 sekunde prednosti pred Prostom, kar je na delno mokri stezi kmalu pove\xc4\x8dal na 21 sekund. Hill je v 40. krogu ponovno namestil pnevmatike za de\xc5\xbe ob postanku v boksih, ki je trajal le 6.42 sekunde. Senna je imel ob prehitevanju peto uvr\xc5\xa1\xc4\x8denega Johnnyja Herberta za krog veliko te\xc5\xbeav, ko mu je prehitevanje kon\xc4\x8dno uspelo, je proti Britancu usmeril jezno gesto._NEWLINE_Do 46. kroga je Senna, zdaj na skoraj suhi stezi, vodil s prednostjo 25.2 sekunde pred Prostom. Francoz je, ko je prednost narasla na 27 sekund, znova zapeljal v bokse in namestil pnevmatike za suho stezo. Toda tokrat je imel on te\xc5\xbeave ob postanku, saj mu je pri speljevanju dirkalnik ugasnil. Mehanizem za ro\xc4\x8dno izbiro prostega teka na polavtomatskem menjalniku ni bil dobro pozicioniran, zato je mehanik zapravil dragoceni \xc4\x8das, ko ga je posku\xc5\xa1al dose\xc4\x8di. Francoz je zaostajal za krog, ko se je le uspel vrniti na stezo, in ni\xc4\x8d ni bilo z napetim zaklju\xc4\x8dkom dirke med Senno in Prostom._NEWLINE_Vodilna trojica je bila zdaj: Senna, Barrichello in Hill. V 48. krogu je Senna prehitel Hilla za krog, tako je bil le \xc5\xa1e Barrichello, ki je bil \xc5\xa1e vedno na de\xc5\xbenih pnevmatikah, v istem krogu kot Senna. Hill je po navodilih iz boksov ponovno namestil pnevmatike za suho stezo. Ob vrnitvi na stezo pred Prosta, se je hitro oddaljil od svojega mo\xc5\xa1tvenega kolega, kar je Francoza spodbudilo, da je kljub groze\xc4\x8dim oblakom, tudi on zapeljal na menjavo pnevmatik. Senna je med tem zabele\xc5\xbeil najhitrej\xc5\xa1i krog na dirki (1:20.413), ko se je pribli\xc5\xbeeval Barrichellu, in ga kmalu tudi prehitel za krog. Ob tem pa je svojemu rojaku tudi prijateljsko pomahal. Tako so prav vsi dirka\xc4\x8di zaostajali za Senno vsaj za krog. Barrichello je zapeljal na postanek v boksih in zopet namestil pnevmatike za de\xc5\xbe._NEWLINE_Hill, zdaj na drugem mestu, je postavil najhitrej\xc5\xa1i krog na dirki, medtem pa je Prost prehitel Barrichella in se s tem prebil na tretjem mesto. Senna je zapeljal na postanek in \xc5\xbeelel ponovno namestiti pnevmatike za suho stezo, toda ravno v tistem trenutku je za\xc4\x8delo spet de\xc5\xbeevati. Senna je pomahal svojemu mo\xc5\xa1tvu, oni njemu nazaj, in Brazilec je odpeljal mimo in nazaj na stezo. Ta manever ga ni stal veliko \xc4\x8dasa in v 58. krogu je imel \xc5\xa1e vedno ogromno prednost pred hitrima Hillom in Prostom._NEWLINE_V 62. krogu se je Hill, ki je nadomestil Prosta kot glavnega izzivalca vodilnega Brazilca, za\xc4\x8del pribli\xc5\xbeevati Senni, ki je bil \xc5\xa1e vedno na izrabljenih pnevmatikah za suho stezo. Hill je vozil dve sekundi na krog hitreje od Prosta in na \xc5\xa1tartno-ciljni ravnini je prehitel Senno in s tem pri\xc5\xa1el v isti krog z Brazilcem, toda zopet je za\xc4\x8delo de\xc5\xbeevati in ni se mogel oddaljiti od njega._NEWLINE_Deset krogov pred koncem je Senna namestil pnevmatike za de\xc5\xbe, nekaj krogov kasneje pa je podobno naredil tudi Hill, a na stezo se je vrnil zopet s krogom zaostanka za vodilnim. Prost pa je medtem na tretjem mestu \xc5\xa1e vedno vztrajal s pnevmatikami za suho stezo v zdaj \xc5\xbee mo\xc4\x8dnem de\xc5\xbeju. Barrichello na \xc4\x8detrtem mestu se je Francozu pribli\xc5\xbeal na 12 sekund, nato pa je Prost le zapeljal v bokse in tudi on namestil pnevmatike za de\xc5\xbe. Tako je Barrichello manj kot deset krogov pred koncem napredoval na tretje mesto. Mladi Brazilec bi ob takem razpletu postal eden najmlaj\xc5\xa1ih dirka\xc4\x8dev v zgodovini Formule 1, ki so osvojili stopni\xc4\x8dke. Toda to mu ni bilo usojeno, saj je njegov Jordan le nekaj krogov pred koncem obstal na progi zaradi prenizkega pritiska goriva._NEWLINE_Hill je medtem ponovno prehitel Senno in tako pri\xc5\xa1el v isti krog z vodilnim Brazilcem. Alessandro Zanardi je bil na devetem mestu zadnji \xc5\xa1e uvr\xc5\xa1\xc4\x8deni dirka\xc4\x8d in v zadnjih krogih ga je odneslo s proge, toda uspelo mu je nadaljevati. Senna je zmagal s prednostjo 1:23.199 pred Hillom, za katerega je bila to morda celo ena bolj\xc5\xa1ih dirk, \xc5\xa1e 35 sekund ve\xc4\x8d pa je zaostajal Prost.\n_START_SECTION_\nPo dirki\n_START_PARAGRAPH_\nProst je na dirki opravil rekordnih sedem postankov v boksih, med tem ko je bil Senna v boksih le \xc5\xa1tirikrat. Dirko je tako odlo\xc4\x8dil Brazil\xc4\x8dev bolj\xc5\xa1i ob\xc4\x8dutek, kdaj je potrebno zamenjati pnevmatike, seveda pa je lahko zaradi bolj\xc5\xa1e vo\xc5\xbenje po de\xc5\xbeju tudi dalj \xc4\x8dasa ostal na stezi ob spremembi pogojev. Senna je po dirki natan\xc4\x8dno vedel, kaj mu je uspelo, in ob zmagi je bil navdu\xc5\xa1en, tako da je v paradnem krogu celo ustavil in vzel vzel Brazilsko zastavo.'